Lipetsk

Lipetsk (russisk: Ли́пецк) er en by og administrativt senter i Lipetsk oblast i Russland. Den ligger ved elva Voronezj (i Dons nedbørfelt), rundt 400 kilometer sørøst for Moskva. Byen hadde 483 040 innbyggere i 2025. Navnet betyr «Lindebyen», og har dermed samme språklige bakgrunn som Leipzig og Liepāja. Historie Bosetningen ble grunnlagt på 1200-tallet som en festning mot mongolene, som ødela den fullstendig i 1284. I 1703 ga Peter den store ordre om å bygge en støpejernsfabrikk for fremstilling av artilleriprosjektiler i området, nær forekomstene av jernmalm, og Lipetsk ble dermed grunnlagt på nytt. Den fikk innvilget byrettigheter i 1779. I Weimarrepublikkens tid bedrev sovjetiske myndigheter og det tyske Reichswehr i fellesskap en hemmelig flybase som siden 1925 blant annet tjente til utprøving av fly og luftbårne våpensystemer og siden 1926 opplæring av tyske militærpiloter, noe som ifølge Versaillestraktaten var forbudt. Samarbeidet opphørte da nasjonalsosialistene kom til makten i 1933. Økonomi De viktigste industriene i Lipetsk er jernmetallurgi, maskinbygging og metallarbeid. Det tidligere stålkombinatet ble privatisert i 1992, og er med rundt 48 000 ansatte en av regionens største arbeidsgivere. Av annen industri kan nevnes metallfabrikken «Svobodnij Sokol» («Fri falk»), en traktorfabrikk, en rørfabrikk og en fabrikk for kjøleskap og husholdningsapparater. Industriområdene ligger hovedsakelig sør for Voronezj-elva. Referanser Eksterne lenker (ru) Offisielt nettsted (en) Lipetsk – kategori av bilder, video eller lyd på Commons gorodlip.ru Arkivert 23. november 2010 hos Wayback Machine. (russisk) Lipetsk news Arkivert 2. april 2022 hos Wayback Machine. (russisk) Novolipetsk Stål NLMK Arkivert 12. april 2006 hos Wayback Machine.